23.		Žiadosť o oznámenie o registrácii osoby
			na dani z pridanej hodnoty
(§ 53 ods. 1 a 2, § 52 ods. 5, 6, 7, 8, 12, 16, 17
zákona č. 563/2009 Z. z. o správe daní – daňový poriadok)
DORAT, s.r.o.
Kuzmányho 11, Skalica
Daňový úrad TRNAVA
pobočka DÚ Skalica
Mallého 56
909 01 Skalica
Skalica 17. 6. 2022
Vec:		Žiadosť o oznámenie
V súlade s ustanovením § 53 ods. 1 a 2 daňového poriadku žiadame o oznámenie, či osoba, ktorá je podľa sídla v pôsobnosti Vášho daňového úradu Vaším daňovým subjektom, je registrovaná ako platiteľ dane podľa zákona o dani z pridanej hodnoty. Ide o firmu ROBOT, Mesačná 14, Hlohovec.
Bartolomej Dlhý, v. r.
konateľ spoločnosti
Poznámka
Poskytovanie údajov na základe žiadosti daňového subjektu upravuje § 53 daňového poriadku
Správca dane podľa odseku 1 na žiadosť oznámi žiadateľovi, či daňový subjekt uvedený v žiadosti je registrovaný, alebo aké číslo mu bolo pridelené pri registrácii, alebo potvrdí, či číslo, ktoré daňový subjekt uviedol, mu bolo pridelené. Na účely daňového konania sa prihliada len na písomné oznámenie tejto skutočnosti.
Podľa odseku 2 na žiadosť daňového subjektu oznámi finančné riaditeľstvo, či iná osoba je registrovaná na daň z pridanej hodnoty v inom členskom štáte; súčasne mu oznámi, či číslo, ktoré daňový subjekt v žiadosti uviedol, jej bolo pridelené pri registrácii pre túto daň.
Podľa odseku 3 oznámi finančné riaditeľstvo na žiadosť daňového či iná osoba je registrovaná na spotrebnú daň v inom členskom štáte; súčasne mu oznámi, či číslo, ktoré daňový subjekt v žiadosti uviedol, jej bolo pridelené pri registrácii na túto daň.
Oznámenie o registrácii platiteľa dane inému daňovému subjektu v rozsahu § 53 daňového poriadku sa nepovažuje za porušenie daňového tajomstva podľa § 11 daňového poriadku.
Takáto žiadosť nepodlieha poplatkovej povinnosti zaplatiť správny poplatok. 
Žiadosť sa podáva daňovému úradu, ktorý je miestne príslušný daňovému subjektu, o ktorého registrácii sa vyžaduje oznámenie.
S poskytovaním požadovaných údajov o inom platiteľovi dane podľa § 53 daňového poriadku úzko súvisí aj § 52 Zverejňovanie zoznamov daňových subjektov, v ktorom sú zverejňované zoznamy platiteľov z rôznych dôvodov uvedených v odseku 5, 6, 7, 8, 12, 16, a 17 tohto ustanovenia.